Հայաստանի խորհրդարանում պատգամավորական մանդատների մեծամասնություն ունի քաղաքական ուժերի երկու խմբակցություն: Նրանցից մեկը կոչվում է «Օլիգարխների ակումբ» (ՀՀԿ), մյուսը`օլիգարխի կուսակցություն («Ծառուկյան» դաշինք): Այսպես՝ օրերս երկրորդ կուսակցության պատգամավորները բարձրաձայնեցին հարկահավաքման գործում տեղ գտած անարդարության մասին եւ ուղղակի հուշեցին առաջին կուսակցությանը, թե որտեղ փնտրել թաքցված հարկերը (պաշտոնյաների ինչ-որ բիզնես-կառույցներում): Ոչ մեկի համար գաղտնիք չէ, որ նկարագրված իրադարձությունները տեղի են ունենում մի երկրում, որտեղ այդ երկու ուժերը վաղուց քաղաքացիներից բռնազավթել էին այն ամենը, ինչ հնարավոր էր` ազգային հարստությունը եւ իրավունքները: Այս հարցում նրանք անարդարություն երբեք չէին տեսնում: Իսկ հիմա ինչ-որ աղաղակող բան են նկատել: Ինչո՞ւմ են նրանք տեսնում անարդարությունը: Ըստ երեւույթին, մենք գործ ունենք «արդարություն՝ հայկական ձեւով» հայեցակարգի հետ: Հակառակ դեպքում դժվար է հասկանալ, թե ինչ է տեղի ունենում: